Ordet ”gestalt” forklarer her det fænomen, at vi som mennesker har et behov for at opleve de ting, vi kommer ud for, som afsluttede helheder – kaldet gestalter. Hvis vi ikke har fået afsluttet en vigtig hændelse på tilfredsstillende vis, vil dette låse os fast og gøre os ufleksible i bestemte områder af vores liv, indtil vi får gjort op med den uafsluttede hændelse. Når vi får gjort det, genvinder vi vores frihed og fleksibilitet, og dermed også følelsen af at have flere forskellige handlemuligheder og større kreativitet.